Document ID: 32003R2294

Κανονισμός (ΕΚ) αριθ. 2294/2003 της Επιτροπής
της 23ης Δεκεμβρίου 2003
για τροποποίηση του κανονισμού (ΕΚ) αριθ. 1503/96 για τις λεπτομέρειες εφαρμογής του κανονισμού (ΕΚ) αριθ. 3072/95 του Συμβουλίου όσον αφορά τους εισαγωγικούς δασμούς στον τομέα του ρυζιού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας
τον κανονισμό (ΕΚ) αριθ. 3072/95 του Συμβουλίου, της 22ας Δεκεμβρίου 1995, σχετικά με την κοινή οργάνωση αγοράς του ρυζιού(1), και ιδίως το άρθρο 11 παράγραφος 4,
Εκτιμώντας τα ακόλουθα:
(1) Στο άρθρο 4α του κανονισμού (ΕΚ) αριθ. 1503/96 της Επιτροπής(2) προβλέπεται μείωση του εισαγωγικού δασμού για το ρύζι Basmati που υπάγεται στους κωδικούς ΣΟ 1006 20 17 και 1006 20 98, ύψους 250 ευρώ ανά τόνο.
(2) Ο όγκος ποσοτήτων ρυζιού που εισάγεται στο πλαίσιο του καθεστώτος αυτού έχει αυξηθεί σημαντικά χωρίς να παρέχονται πληροφορίες για τις εισαγόμενες ποικιλίες. Εξ ου και η ανάγκη επακριβούς καθορισμού, εκ μέρους της Επιτροπής, των ποικιλιών που δικαιούνται μειώσεως δασμών.
(3) Το ρύζι Basmati, που εισάγεται στην ΕΕ από την Ινδία και το Πακιστάν θα πρέπει να συμμορφώνεται προς συγκεκριμένες απαιτήσεις ώστε να διατηρηθεί η υψηλή ποιότητα του προϊόντος και να περιοριστούν οι εισαγόμενες ποσότητες στις καθαρές ποικιλίες Basmati.
(4) Θα πρέπει να ενταθούν οι έλεγχοι για να αντιμετωπιστεί ο κίνδυνος απάτης που συνδέεται με την καταγωγή του ρυζιού, όπως και τις εισαγόμενες ποικιλίες.
(5) Είναι επίσης ανάγκη να διευκρινιστεί ποιες ποικιλίες ρυζιού Basmati θα πρέπει να θεωρούνται επιλέξιμες για τη μείωση, μετά από διαβούλευση των ινδικών και των πακιστανικών αρχών και την εξέταση του θέματος με αυτές.
(6) Λόγω των υψηλών επιπέδων ζήτησης ρυζιού Basmati από την Ινδία και το Πακιστάν και με βάση την κτηθείσα εμπειρία διαχείρισης του καθεστώτος, θα πρέπει να καθοριστούν έλεγχοι ώστε να παρέχεται εγγύηση της ποιότητας του εισαγόμενου προϊόντος. Ως προς το ζήτημα αυτό, τα κράτη μέλη μπορούν να καταρτίσουν ενδεδειγμένα προγράμματα παρακολούθησης, τα οποία μπορεί να περιλαμβάνουν τη χρησιμοποίηση αναλύσεων DNA.
(7) Η επιτροπή διαχείρισης σιτηρών δεν διετύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1503/96 τροποποιείται ως εξής:
1. Στο άρθρο 4α, η παράγραφος 1 αντικαθίσταται από το ακόλουθο κείμενο:
"1. Το ρύζι Basmati που πληροί τα κριτήρια του παραρτήματος IV και το οποίο υπάγεται στους κωδικούς ΣΟ ex 1006 20 17 και ex 1006 20 98 μπορεί να τύχει μείωσης του εισαγωγικού δασμού κατά 250 ευρώ ανά τόνο.
Το ποσό αυτό μπορεί να αναθεωρείται σε συνάρτηση με την εξέλιξη της αγοράς, κυρίως όσον αφορά τις εισαγόμενες ποσότητες.
Οι αναγκαίοι έλεγχοι για την εφαρμογή του παρόντος άρθρου θα πρέπει να διενεργούνται με βάση τα πιστοποιητικά γνησιότητας που εκδίδουν από τις αρμόδιες αρχές της Ινδίας και του Πακιστάν όπως εμφαίνονται στο παράρτημα III."
2. Το παράρτημα II αντικαθίσταται από το παράρτημα I του παρόντος κανονισμού.
3. Προστίθεται νέο παράρτημα IV, όπως παρατίθεται στο παράρτημα II του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Δεκεμβρίου 2003.

Labels: 3
17